Queen + Paul Rodgers

Queen + Paul Rodgers var et musikalsk samarbeid som oppsto seint i 2004.

 Bakgrunn 
Brian May og Roger Taylor var fortsatt aktive i musikkindustrien etter at Queens frontfigur Freddie Mercury døde (1991) og bassist John Deacon pensjonerte seg (1997). Britisk-kanadiske Paul Rodgers var kjent i rockverdenen som "The Voice" og hadde bakgrunn fra band som Free og Bad Company. 

May hadde spilt med Rodgers ved flere anledninger, og etter en vellykket felles direktesendt TV-opptreden da Queen ble innlemmet i Storbritannias Rock and Roll Hall of Fame, fikk Rodgers tilbud om å være hovedvokalist på en europaturné. Rodgers var ikke ment å bli fast medlem i bandet, så samarbeidet ble presentert som Queen + Paul Rodgers.

Europaturné 2005
I 2005 turnerte Queen + Paul Rodgers i Europa. Foruten Rodgers, May og Taylor var Jamie Moses (The Pretenders, The Hollies), Spike Edney (The Cross, tidligere livemusiker for Queen), og Danny Miranda (Blue Öyster Cult) med.

Turneen ble innledet med en intimkonsert ved Carling Academy Brixton, der kun medlemmer av den offisielle Queen-fanklubben kunne kjøpe billetter. Den første offisielle konserten ble avhold i Sør-Afrika, i støtte for Nelson Mandelas 46664 AIDS-opplysningskampanje. Etter dette fulgte konserter blant annet på Wembley Stadium, Cardiff International Arena og franske Le Zenith, og fire utendørskonserter i Portugal, Tyskland, Nederland og Storbritannia.

Avslutningen ble markert med en konsert ved Hyde Park 15. juli 2005. Bandet donerte tusener av billetter til hjelpemannskapene under terrorangrepet 7. juli. Nettopp på grunn av denne hendelsen hadde konserten – som egentlig skulle arrangeres 8. juli – blitt utsatt en uke. Hele 65 000 publikummere var tilstede på konserten.

 Låter som ble spilt 
På konsertene spilte de låter fra Queens Greatest Hits, som «Another One Bites the Dust», «We Will Rock You», «We Are the Champions» og «Bohemian Rhapsody», men også noen låter fra Paul Rodgers' tidligere band Free, som for eksempel «All Right Now».

I tillegg hadde de også overraskelsesinnslag på enkeltkonserter: «I Was Born to Love You» (i Japan), «Imagine» (cover av John Lennons låt, kun ved Hyde Park), «Teo Torriatte» (bare i Japan), «Too Much Love Will Kill You» (i Sør-Afrika, framført med Katie Melua), «Tavaszi Szel» (bare i Budapest) og «Let There Be Drums» (cover av Sandy Nelson, framført på de fleste konserter).

 Enkeltkonserter 2005 
Etter europaturneen gjorde Queen + Paul Rodgers flere konserter i Aruba, USA og Japan. Under en av konsertene i USA var Slash med på låta «Can't Get Enough of Your Love».

 Nord-Amerikaturné 2006 
I 2006 turnerte Queen + Paul Rodgers i USA og Canada, og gjorde TV-opptredener på Entertainment Tonight og American Idol. 

I 2007 spilte de inn albumet The Cosmos Rocks, som ble lansert året etter. Samarbeidet var ellers inne i en pause, der Rodgers konsentrerte seg om egen solokarriere og andre bandsamarbeid. 

 Verdensturné 2008, oppløsning i 2009 
Etter lanseringen av plata The Cosmos Rocks i 2008 turnerte Queen + Paul Rodgers i Europa, Saudi Arabia og Sør-Amerika. 27. juni 2008 opptrådte de på Concert for Nelson Mandela i anledning Mandelas 90-årsdag. Samme år opptrådte de for rekordmange 350 000 publikummere i Kharkiv, Ukraina i anledning en AIDS-markering. Flere enn 10 millioner fulgte konserten via TV. Opptaket fra konserten ble relansert av Brian May i 2022, med oppfordring om å donere til FNs flyktningeprogram. 

I 2009 ble det fem år lange samarbeidet mellom May, Taylor og Rodgers avsluttet. 

 Plateutgivelser og DVDer 
I 2005 ga gruppen ut livealbumet Return of the Champions – med låter av Queen, Bad Company og Free – samt en DVD med samme navn. Begge inneholdt liveopptak fra en konsert i Sheffield Hallam FM Arena i mai 2005. DVD-en inkluderer også fremføringen av «Imagine» fra konserten i Hyde Park. Albumet solgte til gull.

I 2006 kom DVDen Super Live in Japan, med opptak fra en liveopptreden i Japan.

I 2007 ga de ut singelen «Say It's Not True», til støtte for Mandelas 46664 AIDS-opplysningskampanje. Dette var den første studioinnspillingen for Queen + Paul Rodgers. Singelen ble sluppet på AIDS-dagen 1. desember 2007, og alle inntekter fra salget ble donert til 46664.

Albumet The Cosmos Rocks ble spilt inn i 2007 og lansert i september 2008.

 Diskografi 

 Album 

 2005: Return of the Champions – live
 2008: The Cosmos Rocks

 Singler 

 2005: Reaching Out / Tie Your Mother Down / Fat Bottomed Girls – live
 2007: Say It's Not True

 DVD 

 2006: Super Live in Japan

 Referanser 

 Eksterne lenker 


Kategori:Queen